Efter mange og lange spekulationer har Kjeld Hedegård Nielsen besluttet sig for at forlade partiet Venstre. Det oplyser byrådsmedlemmet fra Jammerbugt Kommune i en pressemeddelelse. Den nordjyske politiker har særligt gået med skilsmissetankerne, efter Venstre gik i regering henover midten med Socialdemokratiet og Moderaterne. - Jeg kan ikke genkende de værdier, jeg altid har kæmpet og fortsat kæmper for. - Partiet har begået et alvorligt løftebrud i minksagen, ligesom Venstre stik imod partiets løfter i valgkampen valgte at blive en del af en socialdemokratisk ledet regering med Mette Frederiksen for bordenden, skriver Kjeld Hedegård Nielsen. Indtil videre fortsætter Kjeld Hedegård Nielsen i Jammerbugt Kommunes kommunalbestyrelse som løsgænger. Tidligere på året var der ballade i kommunalbestyrelsen. Først fik et byrådsmedlem besked på at "lukke røven" af en kollega, inden konflikten igen ramte offentligheden med kommentarer om mistillid og illoyalitet i april.
Værdierne, han altid har kæmpet for, er væk, siger Kjeld Hedegård Nielsen.